Az **önkéntesség** fejleszti a szociális készségeket és kompetenciákat, erősíti a társadalmi szolidaritást, valamint sokoldalú tapasztalatot nyújt. Klasszikus értelemben véve az önkéntesség a közösségi gondoskodás, a társadalmi szolidaritás és ezen belül a karitatív tevékenység része, amely az emberiség fejlődésének alapértékei közé tartozik.

A 2012-ben megalkotott **Nemzeti Önkéntes Stratégia** szerint az önkéntesség olyan tevékenység, amelyet a személy szabad akaratából, egyéni választás és motiváció alapján, a pénzügyi haszonszerzés szándéka nélkül végez más személy vagy a közösség javát szolgálva.

Az önkéntes tevékenység olyan erőforrás, amely egyrészt hozzájárul társadalmunk erkölcsi, szociális, kulturális fejlődéséhez, másrészt a gazdaság – nemzeti jövedelemben mérhető – erősödéséhez.

***Önkéntesség – közérdekű önkéntes tevékenység***

Annak érdekében, hogy az önkéntesség a közcélok elérése érdekében is mind hatékonyabban mozgósíthatóvá váljon, megalkotásra került a közérdekű önkéntes tevékenységről szóló törvény, melyet az Országgyűlés 2005-ben fogadott el (a közérdekű önkéntes tevékenységről szóló **2005. évi LXXXVIII. törvény**).

**Közérdekű önkéntes tevékenység**en a törvény előírása szerint nyilvántartásba vett fogadó szervezetnél a törvényben meghatározott tevékenységi körben – ellenszolgáltatás nélkül – végzett tevékenységet értjük. A törvény meghatározza a közérdekű önkéntes tevékenység alapvető szabályait, továbbá kedvezmények és garanciák biztosításával ösztönözni kívánja az állampolgárok és szervezeteik részvételét a társadalom előtt álló feladatok megoldásában.

Egyéb önkéntes tevékenység a törvény hatályán kívül is végezhető, szervezhető, ám a törvényben meghatározott juttatásokat a fogadó szervezet csak akkor nyújthatja járulékmentesen és az önkéntes számára pedig adómentes módon, ha bejelentkezik a **közérdekű önkénteseket fogadó szervezetek nyilvántartásába**. A hatósági nyilvántartást az Emberi Erőforrások Minisztériuma vezeti. A nyilvántartásba történő regisztrációt a törvény alapján készített bejelentési adatlap, valamint a törvény által meghatározott dokumentumok benyújtásával tehetik meg a szervezetek.

A bejelentéssel kapcsolatos tudnivalók a Civil Információs Portálon találhatóak meg (http://civil.info.hu/), a közérdekű önkéntesség menüpontban.

***Önkéntes Portál – www.onkentes.gov.hu***

A [**www.onkentes.gov.hu**](http://www.onkentes.gov.hu) az önkéntességgel kapcsolatos tudnivalókról információt adó, valamint az önkéntesek, az önkéntességhez kedvet kapó érdeklődők és az önkénteseket fogadni kész szervezetek közötti kapcsolatfelvételt segítő weboldal.

Az onkentes.gov.hu egyrészt hasznos, gyakorlati és naprakész információkkal, friss hírekkel szolgál az önkéntességről, az önkéntes tevékenységről az érdeklődők - mind az önkéntesek, a leendő önkéntesek, mind pedig a fogadó szervezetek - számára, másrészt biztosítja, hogy az önkénteskedni vágyók könnyen és gyorsan megtalálják a számukra, egyéni elképzeléseiknek leginkább megfelelő önkéntes lehetőségeket, a fogadó szervezetek pedig hirdethessék épp aktuális önkéntes lehetőségeiket.

**A regisztrált felhasználók jelentkezhetnek a honlapon meghirdetett önkéntes lehetőségekre** és visszajelzést is adhatnak önkéntes tapasztalataikról, **a fogadó szervezetek** pedig **megjeleníthetik önkéntes lehetőségeiket** és értékelhetik a honlapon keresztül náluk önkéntes tevékenységet vállaló önkénteseket.

***Az önkéntes tevékenység, mint aktív foglalkoztatási eszköz***

Az önkéntesség a **foglalkoztatást helyettesítő támogatás**ra való jogosultság megtartásában is szerepet játszhat. Az 1993. évi III. törvény (a szociális igazgatásról és szociális ellátásokról) 36. § (3) bekezdése szerint az ellátásra való jogosultság évenkénti felülvizsgálata során, amikor az eltelt egy évben minimum 30 nap munkaviszonyt, vagy egyszerűsített foglalkoztatást, vagy közfoglalkoztatásban eltöltött időt kell igazolni, akkor ebbe az igazolandó időtartamba a törvény előírása szerinti nyilvántartásban szereplő fogadó szervezetnél végzett közérdekű önkéntes tevékenység is beleszámítható.

A közérdekű önkéntes tevékenységről szóló törvény szerinti nyilvántartásban szereplő szervezetek listája elérhető ezen a honlapon: [**http://civil.info.hu/onkentesseg**](http://civil.info.hu/onkentesseg)

***Az iskolai közösségi szolgálat (IKSZ)***

2013-ban történt meg a közérdekű önkéntes tevékenységről szóló törvény felülvizsgálata, mely elhatárolta az iskolai közösségi szolgálat és a közérdekű önkéntes tevékenység fogalmát.

A nemzeti köznevelésről szóló 2011. évi CXC. törvénynek megfelelően középiskola elvégzését közvetlenül követő érettségi vizsgaidőszakban az érettségi vizsgák megkezdésének feltétele az ötven óra közösségi szolgálat elvégzésének igazolása, amelyet először a 2016. január 1-je után megkezdett érettségi vizsga esetében kell megkövetelni.

A köznevelési törvény szerint a *„közösségi szolgálat (…) szociális, környezetvédelmi, a tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység és annak pedagógiai feldolgozása”*. **A közösségi szolgálat és az önkéntesség nem azonos fogalmak.** Közös azonban, hogy a végzéséért nem várható el semmilyen anyagi előny vagy ellenszolgáltatás. A közösségi szolgálat pedagógiai célzatú tevékenység, amelynek végzése során csak a tevékenység kiválasztásában szabadon dönt a diák. A közösségi szolgálat kötelező, ennek pedagógiai tartalma pontosan a szociális érzékenység erősítése. Iskolai Közösségi Szolgálat már az alábbi nyolc területen végezhető: egészségügyi; oktatási, kulturális és közösségi; környezet és természetvédelmi; katasztrófavédelmi; az óvodás korú, sajátos nevelési igényű gyermekekkel, tanulókkal, az idős emberekkel közös sport- és szabadidős; valamint az egyes rendőrségi feladatok ellátására létrehozott szerveknél bűn- és baleset-megelőzési területen.

A közösségi szolgálat bevezető lépésnek tekinthető a valódi önkéntes tevékenység végzésének irányába, ezért szerepét nem szabad alábecsülni. A diák iskolai közösségi szolgálat során szerzett „jó” tapasztalatai megteremtik a lehetőségét annak, hogy akár közvetlenül az 50 órás kötelező szolgálat után, vagy később, az ifjú-, felnőttkori életében, belső motivációjától vezérelve, szabadon önkéntes tevékenységekhez kapcsolódjék. Amennyiben ez megvalósul, az IKSZ elérte és megvalósította a pedagógiai célját.

A webhely, ahol minden, az iskolai közösségi szolgálattal kapcsolatos információ megtalálható:

[www.kozossegi.ofi.hu](http://www.kozossegi.ofi.hu)



2021. július

Emberi Erőforrások Minisztériuma

Központi Ügyfélszolgálati Iroda

Budapest, V. Szalay u. 10-14**.**. Telefon: (06-1) 795-3168

[www.emmiugyfelszolgalat.gov.hu](http://www.emmiugyfelszolgalat.gov.hu)

[www.csaladitudakozo.kormany.hu](http://www.csaladitudakozo.kormany.hu)

**Emberi Erőforrások Minisztériuma**

**A közérdekű önkéntes tevékenységről és az iskolai közösségi szolgálatról**

*a közérdekű önkéntes tevékenységről szóló 2005. évi LXXXVIII. törvény*

*a nemzeti köznevelésről szóló 2011. évi CXC. törvény*